Indian batsman
ఛాంపియన్స్‌ ట్రోఫీ నిలబెట్టుకుంటారా?
ఇండియన్‌ ప్రీమియర్‌ లీగ్‌ తన సత్తాను మరోసారి క్రికెట్‌ ప్రపంచానికి ఘనంగా చాటి చెప్పింది. మినీ వరల్డ్‌ కప్‌గా పిలుచుకునే ఛాంపియన్స్‌ ట్రోఫీలో తలపడే భారత్‌ జట్టు ముమ్మాటికీ టోర్నీకి ఫేవరెట్‌. మరో వారం రోజుల్లో మొదలయ్యే ఈ టోర్నీకి డిఫెండింగ్‌ ఛాంపియన్‌గా బరిలోకి దిగుతున్న కొహ్లీ సారధ్యంలోని టీమిండియాను అడ్డుకోవడమంటే అంత సులువేం కాదు.
ఐపిఎల్‌లో అత్యధిక వికెట్లు సాధించిన భువనేశ్వర్‌ కుమార్‌, నిలకడగా బౌలింగ్‌ చేసిన జన్‌ప్రీత్‌ బుమ్రా లాంటి వారికి ఎదురొడ్డి నిలబడటమంటే మాటలు కాదు. చాన్నాళ్లుగా తన బ్యాట్‌కు పనిచెప్పని శిఖర్‌ ధావన్‌ లాంటి వారు ఐపీఎల్‌తో ఘనంగా ఫామ్‌లోకి వచ్చి సత్తా చూపారు. చివరి నిమిషం వరకూ చోటు దొరకకపోయినా మనీష్‌పాండే గాయపడటంతో జట్టులోకి వచ్చిన దినేశ్‌ కార్తీక్‌కు అదృష్టం కలిసొచ్చిందనే చెప్పాలి. ఐపీఎల్‌లో తన వంతు బ్యాటింగ్‌కు నూరు శాతం న్యాయం చేసిన దినేశ్‌ కార్తీక్‌ చివరి నిమిషంలో జట్టులోకి వచ్చాడు. క్రికెట్‌ వ్యాఖ్యాత హర్షాబోగ్లే తన ఐపీఎల్‌ కలల జట్టును ప్రకటిద్దామని బుర్రకు చాలా రోజులు సానపెట్టాల్సి వచ్చిందంటే ఈ సారి ఐపీఎల్‌లో యువ ఆటగాళ్లు ఎంతటి సత్తా చూపారో వేరే చెప్పనవసరం లేదు.
బ్యాటింగ్‌లో ఆందోళన కలిగించే అంశం ఏదీ లేదని టీ20కి, వన్డే క్రికెట్‌కు చాలా పెద్ద తేడా వుందన్నది ఆయన అభిప్రాయం కావొచ్చు. నిజమే ఎందుకంటే 120 బంతులతో ముగిసే ఒక ఇన్నింగ్స్‌లో వరుసగా నాలుగు బంతులకు పరుగులు రాకపోతే ఎంత ఒత్తిడి వుంటుందో తెలియంది కాదు. అదే 50ఓవర్ల ఆటలో నాలుగు బంతులకు పరుగులు రాకపోతే పెద్దగా చింతించాల్సిన పనేలేదు. తప్పనిసరిగా షాట్‌ కొట్టాల్సిన పరిస్థితుల్లో టీ20ల్లో అయితే 50శాతం మాత్రమే సక్సెస్‌ కాగలం.
ఇక్కడ స్ట్రైక్‌ రేటు తక్కువైతే ఇక మ్యాచ్‌లో పై చేయి సాధించడం చాలా కష్టం. అదే వన్డేల్లో రెండు మంచి భాగస్వామ్యాలు ఆట దిశనే మార్చేస్తాయి. ఐదు, ఆరు మధ్య రన్‌రేట్‌ను కొనసాగిస్తూ తీసుకెళ్తే చివర్లో వచ్చే ధోనీ, యువరాజ్‌ లాంటి వారికి షాట్‌లు కొట్టేందుకు లైన్‌క్లియర్‌ అవుతుంది. దాదాపు ఛాంపియన్స్‌ ట్రోఫీలో ఆడుతున్న వారందరికీ ఇప్పటికే ఎంతో అనుభవం వుంది. ఏ సమయంలో ఎలా కుదుర్చుకోవాలో వారికి బాగా తెలుసు. ఇటీవల కాలంలో పరిమిత ఓవర్ల క్రికెట్‌లో భారత్‌ ఆట బాగానే సాగుతోంది. అయితే టెస్టు క్రికెట్‌ ఒత్తిడి నుంచి ఐపీఎల్‌కు మారి ఇప్పుడు మళ్లీ పరిమిత ఓవర్లలో కుదరుకోవడానికి కాస్త సమయం పట్టవచ్చని అనుకోవచ్చు.
అందుకే ఛాంపియన్స్‌ సమరానికి ముందు సన్నద్ధత కోసం రెండు ప్రాక్టీస్‌ మ్యాచ్‌లు ఎలాగూ ఆడనున్నారు. లోటుపాట్లు తెలుసుకుని సరిదిద్దుకునేందుకు మన వారికి ఈ సమయం సరిపోతుంది. ఇంగ్లండ్‌ పిచ్‌లు ఇటీవల కాలంలో బాగా మార్పులకు గురయ్యాయి. రోజు రోజుకు ఇక్కడి పిచ్‌లు బ్యాటింగ్‌ ఫ్రెండ్లీ అయిపోతున్నాయి. బహుశా అక్కడ కూడా బ్యాటింగ్‌ ఆస్వాదించా లనే వారి సంఖ్య పెరుగుతున్నట్లుంది. గతంలో అరివీర భయంకరమైన బౌలర్లను ఈ పిచ్‌లపై ఎదుర్కోవడంబ్యాట్స్‌మెన్‌కు సవాలుగా వుండేది. కానీ ఇప్పుడు పరిస్థితి దానికి పూర్తి విరుద్ధంగా కనిపిస్తోంది. అక్కడ 300 స్కోరు దాటించడమంటే ఏమంత కష్టం కాదు. చేజింగ్‌ చేయడం కూడా సులువుగా మారిపోయింది. రౌండ్‌ రాబిన్‌ లీగ్‌ పద్ధతితో మొదలై, తర్వాత నాకౌట్‌ దశకు చేరుకునేందుకు టెస్టు క్రికెట్‌ ఆడే ఎనిమిది దేశాలు ఇప్పుడందుకు సన్నద్ధంగా వున్నాయి. గత సారి (2013) కప్‌ను సాధించిన భారత్‌ జట్టుకు రెండు సార్లు ఛాంపియన్‌ ట్రోఫీని గెల్చుకున్న అనుభవం వుంది. ఇంగ్లండ్‌ పిచ్‌లపై ఖచ్చితంగా ఐదుగురు బౌలర్ల తోనే బరిలోకి దిగాలని టీమిండియా భావించ వచ్చు. అలాంటప్పుడు 7,8 స్థానాలలో బ్యా టింగ్‌కు వచ్చే బౌలర్‌ సైతం బ్యాట్‌ను ఝళింపిం చాల్సి వుంటుంది.
రవీంద్రజడేజా, హార్దిక్‌ పాండ్యా, ఆశ్విన్‌ లాంటి వారే కనిపిస్తున్నారు. అలాంటప్పుడు బుమ్రా, భువనేశ్వర్‌లతో పాటు ఇటీవల చక్కని బౌలింగ్‌తో ఆకట్టుకుంటున్న ఉమేశ్‌ యాదవ్‌ను జట్టులోకి తీసుకోవాల్సిందే. కోహ్లీకి ఈ విషయంలో ముందుచూపు వుండనే వుంటుంది. శిఖర్‌దావన్‌, రోహిత్‌శర్మలు ఓపెనింగ్‌ జోడీగా వెళితే మొదటి స్థానంలో కొహ్లీ, తర్వాత వరుసగా యువరాజ్‌, ధోనీలు వస్తారా లేదంటే అంతకు మునుపు రహానేను పంపుతారా లాంటివి చూడాల్సింది. ఏదేమైనా భారత్‌ ముందు వున్న ఏకైక లక్ష్యం సెమీఫైనల్‌కు చేరుకోవడమే. దిగ్గజ జట్లలో ఒక్కటైన టీమిండియాకు ఇదేమంత కష్టం కాకపోవచ్చు. టీమిండియా బలాలు, బలహీనతలు ఒక్కసారి చూద్ధాం దూకుడైన కెప్టెన్‌ : టీమిండియా కెప్టెన్‌గా విరాట్‌ కొహ్లీ ఇప్పటి వరకూ 20 మ్యాచ్‌లు ఆడితే అందులో 16 గేముల్లో భారత్‌ విజయం సాధించింది. ఇంగ్లండ్‌ పరిస్థితుల్లో కొహ్లీ ఆటలో మందకొడితనం కనిపిస్తుందంటారు. కానీ సారధిగా ఇప్పుడు అతడు మరింత పరిణత కనబరుస్తున్నాడు. అతడి సరాసరి వన్డేల్లో 53.1గా వుంటే ఇంగ్లడ్‌ పిచ్‌లపై అది 38.3శాతంగా వుంది. పేస్‌ బలం : స్పిన్‌ పేరుతోనే భారత్‌ గత కొంత కాలంగా నెట్టుకొస్తూ కనబడేది. కానీ ఈ సారి ఐపీఎల్‌ భువనేశ్వర్‌ కుమార్‌ (26వికెట్లు), జస్‌ప్రీత్‌ బుమ్రా (20 వికెట్లు), ఉమేశ్‌ యాదవ్‌ (17 వికెట్లు) తమ సత్తా చాటారు.
ఐపీఎల్‌లో విదేశీ ఆటగాళ్లున్నా సరే స్వదేశీ బౌలర్ల ఘనంగా ఆడి నిరూపించుకున్నారు. ఇంగ్లండ్‌పిచ్‌లు స్వతహాగా పేస్‌కు అనుకూలమైనవి. అలాంటప్పుడు అక్కడ మనవారు మరింత సత్తా చూపుతా రనడంలో సందేహమే లేదు. ఆల్‌ రౌండర్లు : హార్దిక్‌పాండ్యా, రవీంద్ర జడేజాల రూపంలో టీమిండియాకు నికార్సయిన ఆల్‌రౌండర్లు న్నారు. అశ్విన్‌కూడా ఈ జాబితాలో తక్కువేం కాదు. పాండ్యా ఈ ఐపీఎల్‌ 250 పరుగులు చేసి ఆరు వికెట్లు కూడా తీసాడు. జడేజా గత ఛాంపియన్స్‌ ట్రోఫీలో స్టార్‌ బౌలర్‌గా ఖ్యాతి గడించాడు. గత 12 మ్యాచ్‌లలో ఇతడు 23 వికెట్లు తీయడంతో పాటు 88 సగటుతో 266 పరుగులు కూడా చేసాడు. అశ్విన్‌, షమీల ఫిట్‌నెస్‌పై అనుమానం : ఫిట్‌నెస్‌ లోపంతో ఐపీఎల్‌ సీజన్‌ మొత్తానికి దూరమైన అశ్విన్‌, కేవలం 8 మ్యాచ్‌లాడి దూర మైన షమీల ఫిట్‌నెస్‌పై ఇప్పుడు అనుమానాలు రేకెత్తుతున్నాయి. షమీ 243 పరుగులిచ్చి ఐదు వికెట్లు మాత్రమే తీసాడు. ధర్మశాల టెస్టు తర్వాత ఒక్క మ్యాచ్‌ కూడా ఆడని అశ్విన్‌ ఛాంపియన్స్‌ ట్రోఫీలో ఏం చేస్తాడో చూడాలి.